Stakende Pikitup-werkers bestook trok met klippePikitup (Argieffoto) Honderde werkers wat lede van die munisipale werkersvakbond Samwu is, het by die vakbond se distrikskantore in Johannesburg saamgetrek toe die munisipale vullisverwyderingstrok verbygery het. Klippe het op die vragmotor neergereën en die bestuurder het geen ander keuse gehad as om vir sy veiligheid te vlug nie. Polisiebeamptes wat op die toneel was om die vragmotor te beskerm het geweier om kommentaar te lewer, maar het bevestig dat dit lede van Samwu was wat die klippe gegooi het. Niemand is in hegtenis geneem nie. Samwu-lede wou ook nie met die media praat nie, maar het voortgegaan om struggle-liedere buite die vakbondkantoor te sing. Samwu het vroeër Maandag gesê dat hy sy vier weke lange staking sal versterk nadat onderhandelings met Pikitup verlede week weer ’n dooiepunt bereik het. Ongeveer 4 000 Pikitup-werkers het op 9 Maart op ŉ onbeskermde staking gegaan. Hulle eis dat hul lone van R6 000 tot R10 000 per maand verhoog word en dat die besturende direkteur van die maatskappy, Amanda Nair, bedank. Dit is al die vierde staking deur Pikitup-werkers sedert November 2015 oor dieselfde redes, hoewel Nair vroeër deur ŉ hof onskuldig bevind is op korrupsieaanklagte teen haar. Sedert die staking begin het, moet Pikitup R1 miljoen per dag ekstra bestee aan privaat kontrakteurs om vullis te verwyder en veiligheidsbeamptes om hulle te vergesel en aanvalle teen hulle te voorkom. Die Johannesburgse Metropolisie help ook om sekuriteit aan die privaat kontrakteurs te bied. Verlede week is tydelike vullisverwyderingswerkers in Alexandra, in die noorde van Johannesburg, aangeval en sewe mense is beseer. Intussen het die Stad Johannesburg gesê hy is bekommerd oor die gesondheid- en omgewingsimpak van die staking nadat ŉ dooie rot positief getoets is vir latente pessiekte.